彭海月北遊
作者：趙文
朝代：宋

paragraphs: 夢跨海風出埃𡏖，萬頃瓊瑶雙履踏。
四無畔岸水連天，兩椀琉璃自相合。
當時我外更無人，仙聖往來班雜遝。
恍然夢覺失清遊，正似明珠埋蚌蛤。
十年對月心自拜，江南沙土老額塌。
羨君持月海天遊，萬里乾坤雲一匝。
乘槎徑到斗牛間，細語星辰相問答。
知君此行有奇遇，直挾星書扣閶闔。
羣仙若問青山人，白髮秋深坐蕭颯。